Nissan Almera

**Nissan Almera** on Nissanin vuosina 1995–2006 pääasiassa Euroopan markkinoille valmistama alemman keskikokoluokan automalli, joka korvasi Nissan Sunnyn. Japanissa ja Australaasiassa samaa mallia myytiin nimellä Nissan Pulsar, myös joitain muita mallinimiä on ollut käytössä. Euroopassa Almeran seuraajaksi tuli vuonna 2007 Nissan Tiida, jota oli myyty jo aiemmin Aasian markkinoilla. Aasiassa Almeran valmistus jatkui vuoden 2006 jälkeen, mutta autoa ei enää tuoda Eurooppaan.

## Nissan Almera N15 (1995–2000)

Ensimmäisen sukupolven Almera esiteltiin vuonna 1995 korvaamaan Nissan Sunny. Korimalleina olivat kolme- ja viisioviset hatchbackit sekä neliovinen sedan. Farmarimallia ei kuitenkaan Sunnyn tavoin tullut tarjolle. Japanissa hatchbackeja myytiin nimellä Nissan Lucino.

Vuoden 1999 Euro NCAP -kolaritestistä Almera sai tulokseksi yksi ja puoli tähteä viidestä.

Moottorivaihtoehtoina olivat 1,4- (87&nbsp;hv) ja 1,6-litraiset (100&nbsp;hv) bensiinimoottorit sekä 2,0-litrainen (75&nbsp;hv) dieselmoottori. GTi-mallissa oli 2,0-litrainen, myös Nissan Silvia -urheiluautossa käytetty 143-hevosvoimainen bensiinimoottori. Kaikki moottorit dieseliä lukuun ottamatta olivat 16-venttiilisiä.Almeran varustelu oli aikakaudelle melko hyvä. Vakiona kaikissa malleissa oli muun muassa kuljettajan turvatyyny ja ohjaustehostin. GTi:n varustuksessa oli myös ABS-jarrut, ilmastointi, takaspoileri ja etusumuvalot.

Almera sai vuonna 1998 pienen kasvojenkohotuksen, jolloin puskureita, etusäleikköä ja takavaloja uudistettiin. Lisävarusteena saataville tuli sivuturvatyynyt.

## Nissan Almera N16 (2000–2007)

Toisen sukupolven Almera esiteltiin syksyllä 1999 ja se tuli markkinoille keväällä 2000. Se oli ensimmäinen malli, jossa käytettiin uutta MS-pohjalevyä. Pituus oli kasvanut kuusi senttimetriä ja korkeus 5,5 senttimetriä, mutta akseliväli pysyi samana kuin edeltäjässä. Suurta askelta mitoissa ei siis otettu. Kaikissa pyörissä oli nyt levyjarrut ja hätäjarruassistentti kuului järjestelmään. Mallia kehuttiin edeltäjäänsä paremmasta ajomukavuudesta ja hatchbackin suuresta 355-litraisesta tavaratilasta. Moitteet sen sijaan kohdistuivat ahtaisiin takaistuintiloihin ja melutasoon. Almeran N16:n alustalle ja tekniikkaan perustui myös tila-auto Nissan Almera Tino. Euroopassa myytävät Almerat valmistettiin Sunderlandin tehtaalla Englannissa.

Turvallisuudessa oli tapahtunut merkittävää edistystä, sillä Almera sai vuoden 2001 Euro NCAP -kolaritestistä tulokseksi neljä tähteä viidestä.

Almerasta oli saatavilla ensimmäisen sukupolven tavoin kolme- ja viisioviset hatchbackit sekä neliovinen sedan. Moottorivaihtoehdot olivat 1,5- (90&nbsp;hv) ja 1,8-litraiset (114&nbsp;hv) bensiinimoottorit sekä 2,2-litrainen (110&nbsp;hv) dieselmoottori. Kaikkien moottorien yhteydessä oli viisivaihteinen manuaalivaihteisto, mutta 1,8-litraiseen oli saatavilla myös neliportainen automaattivaihteisto.

Perusvarustetaso Comfortissa oli kaksi turvatyynyä, ABS-jarrut hätäjarruassistentilla, sähköikkunat edessä, lämmitettävät sähköpeilit ja kauko-ohjattu keskuslukitus.

Vain sedanina oli saatavilla säästömalli Family, josta oli karsittu ulkolämpömittari, sähköikkunat, keskuslukituksen kauko-ohjaus, matkustajan turvatyyny, takaistuimen keskipaikan kolmipisteturvavyö ja etuturvavöiden voimanrajoittimet.

Sport, jossa oli perusmalli Comfortin lisäksi vakiona etusumuvalot, takaspoileri, aktiiviset pääntuet, sivuturvatyynyt, nahkaverhoiltu ohjauspyörä, kojelaudan alumiinikoristeet ja lukuvalot edessä. Sport oli saatavana ainoastaan molempina hatchback-korimalleina.

Malliston huipulla oli Luxury, jossa oli sivuturvatyynyt (yht. neljä turvatyynyä), plyysiverhoilu, ilmastointi ja sähköikkunat takana.

Kesän 2001 erikoismalli oli Allstar, jossa oli vakiona Comfort-varustelun lisäksi ilmastointi, Pioneer-radio/CD-soitin, kevytmetallivanteet sekä 1,8-litraisessa myös etusumuvalot ja takaspoileri (hatchback). Vuoden 2002 kesämalli oli Sensation, johon kuului samat varusteet, mutta ilman 1,8-litraisen lisäyksiä.

Vuoden 2003 kasvojenkohotuksessa näkyvin muutos oli uudistettu keulan ilme. Puskurit olivat uudenmalliset, eikä niissä enää ollut suojalistoja. Uudet ajovalot olivat mustapohjaiset ja projektorityyppiset. Etusumuvalot olivat nyt pyöreät. Ohjauspyörä ja mittaristo olivat uudet, samoin kuin myös verhoilukangas. 1,5-litraisen teho nousi 98 hevosvoimaan. Värivalikoima oli täysin uusi.

Koko mallistossa oli nyt vakiovarusteina neljä turvatyynyä, aktiiviset pääntuet ja turvavöiden voimanrajoittimet. Comfortin tilalle uudeksi perusmalliksi tuli Visia. Sen yläpuolella olivat Visia+, Acenta ja Tekna.

Visia+:ssa oli perusvarustuksen lisäksi integroitu radio/CD-soitin ja manuaali-ilmastointi.

Acentassa ja Teknassa puolestaan oli automaatti-ilmastointi ja viisituumainen ajotietokoneen näyttöruutu kojelaudan keskiosassa. Tekna oli myös lievästi urheilullinen; siinä oli 16 tuuman kevytmetallivanteet, takaspoileri (hatchback) ja etusumuvalot. Kesän 2003 erikoismalli oli jälleen Sensation, jossa oli ilmastointi, kevytmetallivanteet ja radio/CD-soitin, joka oli nyt integroitu alkuperäislaite.

Keväällä 2004 mallistoon lisättiin uudet Cool- ja Luxury-varustetasot. Cool-varusteluun kuului metalliväri, kevytmetallivanteet ja kromattu pakoputken pää. Cool+ sisälsi vielä ajotietokoneen, takaistuimen keskikyynärnojan, nahkaverhoillun ohjauspyörän, takaspoilerin (hatchback) ja etusumuvalot. Luxuryssa oli Cool+:n lisäksi kojelaudan alumiinikoristeet, kromatut ovenkahvat, korinväriset kylkilistat ja sähköikkunat myös takana. Samana kesänä tulivat myös uudet 2,2-litraiset yhteispaineruiskutteiset dieselmoottorit tehoiltaan 112 ja 136&nbsp;hevosvoimaa, joista suurempitehoisessa vaihteisto on kuusivaihteinen. Mallivuodelle 2006 Almera-mallistoon jäivät vain 1,5-litraiset Visia ja Acenta. Visiaan lisättiin radio/CD-soitin vakioksi.

## Lähteet

## Aiheesta muualla